Проект:

# РЕПУБЛИКА БЪЛГАРИЯ

# Заместник-министър на земеделието, храните и горите



**ДО**

|  |  |
| --- | --- |
| **Г-ЖА ДЕСИСЛАВА ТАНЕВА Министър на земеделието, храните И ГОРИТЕ** | **ОДОБРЯВАМ:** |

**ДОКЛАД**

от

д-р Лозана Василева, заместник – министър на земеделието, храните и горите

**Относно:** Проект на Заповед за започването на приема на заявления за подпомагане по мерките, финансирани от Програмата за развитие на селските райони за периода 2014 – 2020 г. (ПРСР 2014-2020 г.) за кампания 2021 г.

УВАЖАЕМА ГОСПОЖО МИНИСТЪР,

Съгласно разпоредбата на чл. 4, ал. 9 от Наредба № 5 от 2009 г. за условията и реда за подаване на заявления по схеми и мерки за директни плащания (ДВ, бр. 22 от 2009 г.), започването на прием на заявления по мерките от ПРСР 2014-2020 г. се определя със заповед от министъра на земеделието, храните и горите. Заповедта може да съдържа допълнителни условия, свързани с приема на заявленията за подпомагане.

Поради факта, че законодателната процедура за европейските регламенти, уреждащи финансовата подкрепата в земеделието за следващия програмен период, значително се забави за да се гарантира, че земеделските стопани могат да получават подпомагане от Европейския фонд за гарантиране на земеделието (ЕФГЗ) и Европейския земеделски фонд за развитие на селските райони (ЕЗФРСР) през 2021 г. и 2022 г. беше приет Регламент (ЕС) 2020/2220 на Европейския парламент и на Съвета от 23 декември 2020 година за определяне на някои преходни разпоредби във връзка с подпомагането от Европейския земеделски фонд за развитие на селските райони (ЕЗФРСР) и от Европейския фонд за гарантиране на земеделието (ЕФГЗ) през 2021 г. и 2022 г. и за изменение на регламенти (ЕС) № 1305/2013, (ЕС) № 1306/2013 и (ЕС) № 1307/2013 по отношение на ресурсите и на прилагането през 2021 г. и 2022 г. и Регламент (ЕС) № 1308/2013 по отношение на ресурсите и разпределението на това подпомагане за 2021 г. и 2022 г. С регламента се урежда и програмирането, наблюдението и прилагането на правилата, определени в Регламент (ЕС) № 1305/2013 относно допълнителните ресурси за 2021 и 2022 г. по Програма за развитие на селските райони за периода 2014-2020 със средствата, които са били предвидени за следващия програмен период и финансови средства от Инструмента за възстановяване на Европейския съюз. Регламентът определя някои правила през преходния период, като предвижда възможност за финансиране на удължените програми за развитие на селските райони с бюджетни средства. За да се ограничи пренасянето на значителен обем поети задължения от текущия програмен период към стратегическите планове по ОСП, продължителността на новите ангажименти следва да бъде ограничена.

На 15-тото заседание на Комитета по наблюдение на ПРСР 2014-2020 г. бяха предложени за обсъждане и приети нови текстове в мярка 10 „Агроекология и климат“ и мярка 11 „Биологично земеделие“, с които се предвиждат нови възможности за участие по мярката във връзка с влезлият в сила Регламент (ЕС) 2020/2220, с които се разрешава продължаващите ангажименти да бъдат ежегодно удължавани и през 2021 г. да бъдат поемани нови ангажименти.

Отчитайки изискването плащанията по мерките от ПРСР 2014-2020 г. да се предоставят в съответствие с принципите на добро финансово управление, публичност и прозрачност, при многогодишните ангажименти по мярка 10 „Агроекология и климат“ и мярка 11 „Биологично земеделие“ следва да се отчита, че в съответствие с разпоредбите на чл. 11 от Наредба № 7 от 2015 г. за прилагане на мярка 10 „Агроекология и климат“ от Програмата за развитие на селските райони за периода 2014 – 2020 г. (ДВ, бр. 16 от 2015 г.) и на чл. 9 от Наредба № 4 от 2015 г. за прилагане на мярка 11 „Биологично земеделие“ от Програмата за развитие на селските райони за периода 2014 – 2020 г. (ДВ, бр. 16 от 2015 г.) е предвидено плащанията да се предоставят в рамките на предвидените финансови средства по съответните мерки в ПРСР 2014 – 2020 година.

На 15-то заседание на Комитета по наблюдение на ПРСР 2014-2020 г. са обсъдени индикативни финансови ресурси, които да бъдат насочени към компенсаторните мерки от ПРСР 2014-2020 г. основно с цел обезпечаване поети вече ангажименти, като планираните средства са базирани на заявените суми през кампания 2020 по мерките.

По данни на Държавен фонд „Земеделие“ – Разплащателна агенция (ДФЗ-РА) по мярка 10 „Агроекология и климат“ и мярка 11 „Биологично земеделие“ са налице и неангажирани финансови средства в бюджета на мерките, но в размер, който не е достатъчен за едновременно удовлетворяване на интереса към всички направления от мерките. С оглед на очакванията за стартиране на новия програмен период от 2023 г., както и съобразявайки размера на предвидените към момента средства от ЕЗФРСР, доброто финансово управление и рационалния подход за управление на средствата изискват да не бъде ангажиран допълнително финансовият ресурс от новия програмен период.

С оглед гореизложеното предвид индикативните стойности, ограничени финансови средства по мярка 10 „Агроекология и климат“ и осигуряване на ресурси за изпълняваните ангажименти през 2020 г., както и отчетеният през изминалите години интерес по мярката, предлагам през кампания 2021 кандидатите, чийто ангажимент е изтекъл през кампания 2020 да могат да удължат с една година ангажимента си. От тази възможност ще могат да се възползват кандидатите по следните направления:

* Възстановяване и поддържане на постоянно затревени площи с висока природна стойност (ВПС)- за поддържане на затревените площи с ВПС чрез паша;
* Контрол на почвената ерозия – за дейности за противоерозионни мероприятия в лозя и трайни насаждения и за противоерозионни мероприятия в обработваеми земи:
* Традиционни практики за сезонна паша (пасторализъм);
* Опазване на застрашени от изчезване местни породи, важни за селското стопанство;
* Опазване на застрашени от изчезване местни сортове, важни за селското стопанство.

До размера на свободните финансови средства по мярката и планираните финансови средства предлагам да се приемат заявление за нови ангажименти по направления: Възстановяване и поддържане на постоянно затревени площи с висока природна стойност (ВПС) - за поддържане на затревените площи с ВПС чрез паша, Контрол на почвената ерозия – за дейности за противоерозионни мероприятия в лозя и трайни насаждения и за дейностите за противоерозионни мероприятия в обработваеми земи, Опазване на застрашени от изчезване местни породи, важни за селското стопанство и Опазване на застрашени от изчезване местни сортове, важни за селското стопанство. Новите ангажименти, поети с подадени заявления за подпомагане от 2021 г., се изпълняват за срок от една година.

С оглед на значителните по обем площи, които могат да бъдат включени в направлението за възстановяване и поддържане на постоянно затревени площи с висока природна стойност (ВПС), със заповедта се предлага допълнително условие, че заявеният размер на площите трябва да бъде идентичен на размера в животински единици на отглежданите животински единици.

С оглед невъзможността да бъдат прогнозирани и планирани средствата за нови ангажименти по останалите направления, които могат да бъдат удължени през 2021 год., не се предлага прием за нови кандидати и площи.

Съгласно предоставените от ДФЗ-РА данни заявените площи през кампания 2020 са над 72 000 ха, или около 77% от общо над 95 500 ха площи с биологичен статус. Предложението за прием по мярка 11 „Биологично земеделие“ от ПРСР 2014-2020 г. за кампания 2021 предвижда използването на данни към края на 2020 г. от регистъра по чл. 16а, ал. 1, т. 1 от Закона за прилагане на Общата организация на пазарите на земеделски продукти на Европейския съюз.

Предвижда се удължаване на изпълняваните ангажименти през 2020 г. и нови ангажименти, които могат да включват и площи в преход в рамките на разполагаемите средства в бюджета на мярката, като тези ангажименти са с различна продължителност. Предвид очакванията за ръст в площите в система на контрол се предвижда кандидатите да поемат едногодишен ангажимент, когато в него се включват само сертифицирани биологични площи и пчелни семейства.

По отношение на мярка 12 „Плащания по Натура 2000 и Рамковата директива за водите“ и мярка 13 „Плащания за райони с природни или други специфични ограничения“ от ПРСР 2014-2020 г., предвид данните за изразходваните до този момент средства приемът ще започне от 25.03.2021 година.

В съответствие с принципа за публичност и прозрачност е публикувано съобщение, проект на заповед на министъра на земеделието, храните и горите относно обявяване на прием на заявления за подпомагане по мерките, финансирани от ПРСР 2014-2020 г. и проект на доклад на заместник-министъра на земеделието, храните и горите с мотиви за издаването на заповедта. Предоставен е едномесечен срок за предложения и бележки на заинтересованите граждани и техните организации.

В приложената заповед изрично е указано, че следва да се публикува на интернет-страницата на Министерство на земеделието, храните и горите и на Държавен фонд „Земеделие“ – Разплащателна агенция, за да се оповести съдържанието й на заинтересованите лица и техните организации.

**УВАЖАЕМА ГОСПОЖО МИНИСТЪР,**

Във връзка с гореизложеното предлагам да одобрите проект на Заповед за започване на прием на заявления по мерките от ПРСР 2014 – 2020 г. за кампания 2021, подавани по реда на Наредба № 5 от 2009 г. за условията и реда за подаване на заявления по схеми и мерки за директни плащания.

**Приложение:**

1. Заповед;

**С уважение,**

